text: Rockerpræsident mister sine penge
  25 september 2013 kl. 13.29
  Bandidos-chef i Kolding får konfiskeret 187.000 kroner i forbindelse med sag om hash og amfetamin.
  En tidligere præsident for rockerklubben Bandidos i Kolding mister 187.000 kroner i forbindelse med en narkosag.
  Vestre Landsret har i dag stadfæstet en tidligere afgørelse fra Retten i Kolding om konfiskation af de mange penge.
  Flemming Markussen blev gennem et stykket tid overvåget med kameraer, og under efterforskningen benyttede politiet sig også af hemmelige ransagninger.
  Undersøgelserne viste, at den 48-årige rockerchef havde fingrene i cirka 270 gram amfetamin og næsten 20 kilo hash.
  Noget af stoffet blev fundet i rockernes klubhus på Værkstedsvej, og på en adresse i Bjert blev der også fundet en pistol, et halvautomatisk haglgevær og patroner.
  Fængselsstraffen er fastsat til fængsel i tre år.
  Sagen i landsretten drejede sig om, hvorvidt det er rimeligt, at statskassen konfiskerer de mange kontanter, der blev fundet - og det er det altså, har retten slået fast.
  